Begraafplaas-verkragter kry lewenslankArgieffoto ŉ 29-jarige verkragter wat deel was van ŉ bende wat paartjies naby ŉ begraafplaas in Brits in Noordwes geteister het, is Maandag in die dorp se streekhof tot lewenslange tronkstraf gevonnis. Kapt. Paul Ramaloko, provinsiale polisiewoordvoerder, het gesê Jimmy Sipho Nguleni en Kabelo Matladi (24) was deel van die bende wat gereeld op paartjies, wat naby die Letlhabile-begraafplaas ontspan het, toegeslaan het. “Nguleni, Matladi en nog ŉ man het verlede jaar ŉ paartjie by die begraafplaas as gyselaars gehou,” het Ramaloko Dinsdag gesê. “Hulle het die man in sy motor se kattebak toegesluit waarna die verdagtes sy meisie al om die beurt verkrag het.” Die twee is kort ná die voorval in hegtenis geneem. Die derde man is nooit opgespoor nie. Slegs Nguleni is Maandag gevonnis. Matladi se verhoor duur voort aangesien hy tereg staan op aparte aanklagte van verkragting, ontvoering en roof. Hy dien ook tans drie jaar tronkstraf uit nadat hy in 2014 uit aanhouding by die Brits-polisie ontsnap het.